- Sum ein av teimum, ið er flutt heim aftur aftaná fleiri ár uttanlands, síggi eg, at avbjóðingarnar í samfelagnum eru nakrar heilt aðrar nú, enn tá eg fór hiðani í lestrarørindum. Vit mangla bústaðir, og í løtuni er tørvurin hjá nógvum at fáa hóskandi tak yvir høvdið bráfeingis - hesum vil eg stríðast fyri at finna varandi loysnir uppá. Talið av fólki, sum nema sær útbúgving økt munandi. Eg undirvísi á miðnámi, og har upplivi eg týdningin av, at politiska skipanin fylgir við menningini innan skúlagongd og útbúgving. Tí vil eg arbeiða fyri, at vit skapa teimum ungu, okkara komandi ættarliðum, best møguligu umstøður at virka undir. Eisini er tað gleðiligt at síggja, hvussu mentanarlívið blómar í Føroyum. Sum útbúgvin leiklistafrøðingur hevur hetta mín heilt stóra áhuga. Vit eiga so nógv dugnalig listafólk her á landi. Tey ríka okkum við listarligum eygleiðingum og viðmerkingum, sum fáa okkum at síggja okkum sjálvi og okkara samfelag í einum øðrum ljósi. Listin er við til at skapa okkara mentan og samleika, og tí eiga vit at geva listini best møguligu sømdir, sigur Birna Heinesen og leggur afturat: